“หุ้นเอเชีย” เปิดลบ! ไร้ปัจจัยใหม่-จับตาเงินเฟ้อสหรัฐ
“หุ้นเอเชีย” เปิดลบ! เหตุไร้ปัจจัยขับเคลื่อนตลาด-จับตาตัวเลขเงินเฟ้อสหรัฐวันพุธนี้
“หุ้นเอเชีย” เปิดลบ! เหตุไร้ปัจจัยขับเคลื่อนตลาด-จับตาตัวเลขเงินเฟ้อสหรัฐวันพุธนี้
9 ส.ค. 2565

ผู้สื่อข่าวรายงานว่า ตลาดหุ้นเอเชียเปิดทรงตัว โดยปรับตัวลงเล็กน้อยในวันนี้ เนื่องจากแทบไม่มีการเปิดเผยข้อมูลใหม่ๆ ที่จะขับเคลื่อนตลาด ในขณะที่ตลาดยังคงซึมซับการเปิดเผยรายงานจ้างงานที่แข็งแกร่งของสหรัฐเมื่อสัปดาห์ก่อน
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28236.84 จุด ลดลง 12.40 จุด หรือ -0.04%, ดัชนี HSI ตลาดหุ้นฮ่องกงเปิดวันนี้ที่ 20,039.30 จุด ลดลง 6.47 จุด หรือ -0.03% และดัชนี SSE Composite ตลาดหุ้นจีนเปิดวันนี้ที่ 3,235.74 จุด ลดลง 1.19 จุด หรือ -0.04%
สำหรับตลาดหุ้นญี่ปุ่นเปิดลบเล็กน้อยในวันนี้ โดยถูกกดดันจากการปรับตัวลงของหุ้นกลุ่มเทคโนโลยี หลังการเผยผลประกอบการอันอ่อนแอของบริษัทไฮเทคบางแห่งของญี่ปุ่นเมื่อวันจันทร์ (8 ส.ค.)
ส่วนหุ้นซอฟต์แบงก์ร่วงกว่า 4% ในช่วงแรกของการซื้อขาย หลังกองทุนวิชัน ฟันด์รายงานผลขาดทุน 2.93 ล้านล้านเยน (2.168 หมื่นล้านดอลลาร์) สำหรับไตรมาส 2/2565 หลังปิดตลาดในวันจันทร์ โดยกองทุนที่มุ่งเน้นธุรกิจเทคโนโลยีแห่งนี้เผชิญภาวะยากลำบาก เนื่องจากบรรดาธนาคารกลางประเทศต่างๆ แห่ขึ้นดอกเบี้ยเพื่อสกัดเงินเฟ้อ
ด้านดัชนีฮั่งเส็งตลาดหุ้นฮ่องกงและดัชนีเซี่ยงไฮ้คอมโพสิตตลาดหุ้นจีนเปิดตลาดวันนี้ลดลงเล็กน้อยเช่นกัน โดยยังคงถูกกดดันจากความวิตกเกี่ยวกับการแพร่ระบาดของโรคโควิด-19 ในจีน และความตึงเครียดระหว่างจีนกับสหรัฐเกี่ยวกับประเด็นไต้หวันยังคงส่งผลกระทบต่อบรรยากาศการซื้อขายหุ้น
สำหรับข้อมูลเศรษฐกิจนั้น นักลงทุนรอคอยดัชนีราคาผู้บริโภค (CPI) ของสหรัฐ ซึ่งมีกำหนดเผยแพร่ในวันพุธที่ 10 ส.ค.ตามเวลาสหรัฐ
ส่วนตลาดต่างๆ ของสิงคโปร์และอินเดียปิดทำการวันนี้ เนื่องในวันหยุดนักขัตฤกษ์